《齐云楼砖砚》
清代·王嘉禄

月华泠浸吴城树，一片紫云飞不去。霜寒碧甃埋鸳鸯，土花蹙鳞融麝香。

朱甍绮檐挂参斗，元和使君来置酒。满阑芍药啼春红，山头鲤鱼飞化龙。

绿墀香尘印罗袜，可怜焦土阿房宫。鬼镫散萤寒贴贴，灰蝶栖烟抱黄叶。

铜爵香姜共尔愁，玉蟾泪滴凝清秋。

作者简介：江苏长洲人，字井叔。工诗，与元和朱绶并称朱王。有《嗣雅堂集》。